eelnõu
NARVA LINNAVOLIKOGU

OTSUS

Narva									_____________ nr _____


Loa andmine ühiste kavatsuste kokkuleppe sõlmimiseks

1. Asjaolud ja menetluse käik
Otsusega antakse Narva Linnavalitsusele luba ühiste kavatsuste kokkuleppe sõlmimiseks. Kokkuleppe osapooled on Kultuuriministeerium, Narva linn ja OÜ Narva Gate. Pooled lepivad kokku sihtasutuse Kreenholmi Kultuurikvartal asutamises, SA eesmärgiks on ideekavandi täpsustamine, elluviimine ning selleks Kultuurkapitali toetuse kasutamine. Kokkuleppe alusel tegutsevad pooled ühises arusaamas, et aadressil Joala 21, Narva renoveeritakse Kultuurkapitali toetusel ca 15 000 m² ning et samal aadressil ja ligikaudu samas mahus ning ajaraamis renoveerib OÜ Narva Gate samuti ligikaudu 15 000 m². Kultuurikvartal on multifunktsionaalne kultuurikeskkond, kus toimub nii suuri kunstinäitusi kui ka teatri-, kino-, muusika- ja tantsuetendusi ning spordiüritusi, mis toovad Narva linna nii Eesti kui ka rahvusvahelist publikut ja kultuuritegijaid maailma erinevaist paigust. Kultuurikvartal on mõeldud ka kohaliku haridus- ja kultuurielu mitmekesistamiseks.

Ühiste kavatsuste kokkuleppe sõlmimise korral võtab Narva linn endale muu hulgas kohustust osaleda projektijuhi töötasukulu ning sihtasutuse asutamisele eelneva protsessi kulude katmises (kokkuleppe punktid 1.4 ja 1.5). Väljaminek nimetatud kohustuste alusel toimub tulevastel eelarveaastatel ning sellest tulenevalt võib ühiste kavatsuste kokkulepet sõlmida vaid linnavolikogu loal.

2. Õiguslikud alused
Kohaliku omavalitsuse üksuse finantsjuhtimise seaduse § 28 lg 3 kohaselt võib linnavalitsus sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal.

3. Otsus
Anda Narva Linnavalitsusele luba ühiste kavatsuste kokkuleppe (lisa) sõlmimiseks ning volitada Narva linnapead või teda asendavat isikut kokkuleppe allkirjastamiseks.

4. Rakendussätted
4.1 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.
4.2 Otsus jõustub seadusega sätestatud korras.




Tatjana Stolfat
Narva Linnavolikogu esimees

Narva				                                              ___._______.2021 nr ____


Narva Linnavolikogu otsuse „Loa andmine ühiste kavatsuste kokkuleppe sõlmimiseks“ eelnõu esitamine


Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse eelnõuga.

2. Volitada Narva Linnavalitsuse Kultuuriosakonna juhatajat Viktoria Lutust antud küsimust ette kandma Narva Linnavolikogu istungil.






Ants Liimets						
Linnapea							Üllar Kaljuste
Linnasekretär

